《予读近时人诗有咏潇湘八景者辄用效颦以消馀暇 其三 平沙落雁》
元代·岑安卿

骆驼水枯圆露觜，橘洲霜清平似砥。衡阳回侣羽翮疲，接翅连群飞复止。

洞庭波阔菰米稀，弋人夜榜机心微。平明又为稻粱谋，来看行迹空嗟咨。

作者简介：岑安卿（1286～1355）元代诗人。字静能，所居近栲栳峰，故自号栲栳山人，余姚上林乡（今浙江慈溪市桥头镇与匡堰镇一带）人。志行高洁，穷阨以终，尝作《三哀诗》，吊宋遗民之在里中者，寄托深远，脍炙人口。著有《栲栳山人集》三卷，《四库总目》评其诗戛戛孤往，如其为人。